Kus sünnib see kaunis muusika, mis lummab kuulajaid? Kahtlemata eeldab inspiratsioon mingi kanali olemasolu, mis viib helilooja või kunstniku kõrgemale eksistentsi tasandile, millelt on tunnetatavad maailma ehituse harmoonia ja ilu. Võib uskuda, et inspiratsiooni ajal on helilooja küll füüsiliselt meie maailmas, kuid tema kõrgem olemus viibib erilises supertaju seisundis, mis võimaldab tal avaneda kõrgemasse inforuumi, millest  ammutada 'Jumalikku kõnet' ehk helidesse kodeeritud positiivset sõnumit. Ilmselt on ka muusika lihtsalt keel , mille tähtedeks on erinevad võnked, mis omakorda kannavad siia maailma kosmilisi seaduspärasusi ja harmooniat. Siin ei ole kuulajatele tõlkimist vaja, sest alateadvus 'loeb' kosmilist sõnumit ilma sõnaraamatuta. Meie ürgne olemus sisaldab koode kosmilise sõnumi mõistmiseks. Kui me vaid rohkem kuulaksime oma alateadvust (e. sisemist häält) ja pakuksime talle võimalust meid positiivselt mõjutada. Arvan,  et me kõik oleme ühendatud supertajuga, kõigil oleks võimalus kogeda maailma kõrgemaid vibratsioone, kui me vaid usuks ja teadvustaks seda võimalust. Suur võimalus meile kõigile on hingerahu, harmoonia ja kirgastumise leidmine läbi kauni muusika.  Muusika jõuab kuulajateni musitseerijate ehk interpreetide vahendusel. Need on väga tundlikud ja andekad inimesed, kes oskavad muusikalist keelt panna reaalsete helide keelde, käsitledes ülima osavusega erinevaid muusikariistu. Interpreet tajub muusikat kogu  oma olemusega ja väga sügavatelt tasanditelt, lastes helisid endast läbi voolata ja kehastudes musitseerimise ajaks nagu ise muusikaks, nagu ise helisedes . Hea interpreet tajub seda sama tasandit muusikas, mida helilooja tajus seda luues ja noodikirja pannes. Kontserdi ajal võib interpreet olla tervenisti muusika sees, silmad kinni ja oma ümbrust tajumata. Temast on saanud jumalik kanal muusika voolule kõrgemalt tasandilt maisesse maailma.